#JongStemme: Emansipasie by jongmense vs. Covid-19 | Maroela Media
Deur Daniël Visser
Die abnormale leefstyl begin homself al meer vermom as normaal en ons is stadig maar seker besig om aan te pas. Vir 'n student is dit nie noodwendig 'n maklike tyd om oog op die bal te hou nie.
Uitsigloosheid is algemeen en ons persepsie van die werklikheid raak al dowwer. Met die isolasie voel dit asof ons wortels uitgetrek is en daar is 'n belangrike rede hiervoor. Volgens Erik Erikson, 'n psigoanalis in opvoedkunde, gaan 'n student (18 jaar en ouer) in hierdie tyd van sy lewe deur 'n kritiese fase ten einde volle emansipasie te bereik. Hierdie fase word geassosieer met identiteitsvorming, onafhanklikheid en die vestiging van dieper verhoudinge. Dit verduidelik die krisis waarmee jongmense in hierdie tyd sit. Daar is nie meer 'n gesonde atmosfeer waar jongmense hierdie stappe van volwaardige groei kan deurgaan nie.
Waar lê die oplossing vir hierdie probleem? Hoe kan jongmense, soos ek, hulself vestig in 'n tyd waar onsekerheid heers? Goeie begronding in 'n jongmens se lewe is die eerste stappie tot volwassenheid. Indien iets aan 'n sterk fondament karring, sal dit bly staan. As die mens egter vergeet waaruit daardie fondament gebou is, is hy klaar oorwin.
Identiteitsvorming is die heel eerste bousteen van 'n sterk fondament. Waar lê mens se identiteit nou werklik in 'n wêreld waar individualisme gestimuleer word en gemeenskap verwerp word? Dit kom neer op een beginsel – jy kan slegs weet waarheen jy op pad is as jy weet waarvandaan jy kom. Ons gemeenskap het 'n geskiedenis. Hoe goed of sleg ook al, om dit te ontken gaan die probleem nie oplos nie. Ons moet dit stip in die oë kyk, opstaan en aangaan.
Dit bring my by die tweede bousteen van 'n sterk fondament – die gemeenskap. Ons is gebore in 'n gemeenskap met wonderlike tradisies en goeie waardes. Ons identiteit is gevorm vanuit hierdie gemeenskap. Dit is miskien voorskriftelik en ons het nie gekies waar ons wil wees nie, maar alles wat ons het, is gebou deur hierdie gemeenskap. Of ons gemeenskap groei of nie, hang af van elke individu se bereidheid om daar waar ook al hy of sy betrokke kan wees, moue op te rol.
Tog het almal nie dieselfde geleenthede en voorregte nie, maar dit bring my by die derde bousteen – 'n goeie ingesteldheid. 'n Goeie ingesteldheid is soos 'n Hilux-bakkie. Dit bring mens by plekke waar jy nooit gedink het jy kan kom nie. Ingesteldheid word nie bepaal deur voorspoed of teëspoed nie. 'n Goeie ingesteldheid is om hoe goed of sleg dit ook al gaan, verantwoordelikheid te neem en die bul by die horings te pak. 'n Goeie ingesteldheid is om dinge te sien vir wat dit is en te werk met dit waarmee jy sit.
'n Goeie ingesteldheid is om met 'n dit-kan-gedoen-word-houding op te kyk en met die bietjie wat jy het, en die min mense by jou, inkrementeel en geleidelik voort te streef om dinge beter te maak vir almal rondom jou. Dit is om die realiteit te kies bo die ideaal. Onthou, hoe sleg dit ook al gaan, daar is altyd iemand wat al swaarder gesleep het. Die beste dinge begin op die kleinste plekke. Soos dr. Jordan B. Peterson sê, indien jy die wêreld wil verander, kan jy begin deur jou kamer netjies te maak.
Die laaste bousteen van 'n goeie fondament is die waarheid. Waarheid is 'n omstrede onderwerp, maar die realiteit van die saak is dat ons nie meer begrond is in die waarheid nie. Die waarheid is bestempel as relatief en dit het nie meer dieselfde betekenis onder ons nie. Waarheid is egter nie relatief nie, waarheid is absoluut. Die waarheid is diep begrond in ons geloof en om afstand te doen daarvan, is soos om ons eie wortels af te kap.
Om te emansipeer, is om die metaforiese naelstring te knip en om te begin om op jou eie voete te staan. Dit is 'n sielkundige fase van almal se lewe wat verkieslik so deeglik moontlik moet gebeur. In 'n tyd soos vandag waar hierdie proses nog moeiliker gemaak word, moet ons terugkeer na ons wortels sodat die boom volwaardig kan groei. 'n Boom sonder wortels sal nooit groei nie en 'n boom wat nie groei nie, dra nie vrug nie.
Daniël Visser is 'n BSocSci-tweedejaarstudent in politiek, filosofie en ekonomie aan Akademia. Hy dien tans op die studenteraad as SR van kultuur op kampus.